CELEX: 62011TN0540
Language: da
Date: 2011-10-04 00:00:00
Title: Sag T-540/11: Sag anlagt den 4. oktober 2011 — Melkveebedrijf Overenk m.fl. mod Kommissionen

26.11.2011   
            
            
               DA
            
            
               Den Europæiske Unions Tidende
            
            
               C 347/42
            
         Sag anlagt den 4. oktober 2011 — Melkveebedrijf Overenk m.fl. mod Kommissionen
   (Sag T-540/11)
   2011/C 347/76
   Processprog: nederlandsk
   
      Parter
   
   
      Sagsøgere: Melkveebedrijf Overenk B.V. (Sint Anthonis, Nederlandene), Maatschap Veehouderij Kwakernaak (Oosterwolde, Nederlandene), Mulders Agro VOF (Heerle, Nederlandene), Melkbedrijf Engelen V.O.F. (Grashoek, Nederlandene), Melkveebedrijf de Peel B.V. (Asten, Nederlandene) og M. Moonen (Nederweert, Nederlandene) (ved advokaterne P. Mazel og A. van Beelen)
   
      Sagsøgt: Europa-Kommissionen
   
      Sagsøgerne har nedlagt følgende påstande
   
   
               —
            
            
               Sagen antages til realitetsbehandling.
            
         
               —
            
            
               Erstatningssøgsmålet efter artikel 340 TEUF tages til følge, og det fastslås, at sagsøgerne er berettiget til en finansiel godtgørelse — som angivet i bilag 13 til 18, og som Kommissionen er forpligtet til at betale — for den skade, der er forvoldt dem som følge af den retsstridige vedtagelse og anvendelse af Kommissionens forordning (EF) nr. 1468/2006 af 4. oktober 2006 om ændring af forordning (EF) nr. 595/2004 om gennemførelsesbestemmelserne til Rådets forordning (EF) nr. 1788/2003 om en afgift på mælk og mejeriprodukter.
            
         
               —
            
            
               Subsidiært tages erstatningssøgsmålet efter artikel 340 TEUF til følge, og det fastslås, at sagsøgerne er berettiget til en finansiel godtgørelse — som angivet i bilag 13 til 18, og som Kommissionen er forpligtet til at betale — for den skade, der er forvoldt dem som følge af den retmæssige vedtagelse og anvendelse af Kommissionens forordning (EF) nr. 1468/2006 af 4. oktober 2006 om ændring af forordning (EF) nr. 595/2004 om gennemførelsesbestemmelserne til Rådets forordning (EF) nr. 1788/2003 om en afgift på mælk og mejeriprodukter.
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgerne fremsat fire anbringender.
   
               1)
            
            
               Første anbringende om Kommissionens ansvar uden for kontraktforhold som følge af en retsstridig handling i strid med grundlæggende principper i fællesskabsretten, der består i tilsidesættelsen af proportionalitetsprincippet. Den ændring af systemet for negativ fedtkorrektion i gennemførelsesbestemmelserne til forordning nr. 1788/2003, der fulgte af forordning (EF) nr. 1468/2006 (1), var fra begyndelsen uegnet som et bidrag til opfyldelsen af forordningens mål, nemlig at mindske uligevægten mellem udbud og efterspørgsel på markedet for mælk og mejeriprodukter og de deraf følgende strukturelle overskud, og den omstridte ændring pålægger sagsøgerne en tung og uforholdsmæssig byrde, hvorved forvaltningen af deres bedrifter bringes i fare. Der er dermed sket en tilsidesættelse af proportionalitetsprincippet.
            
         
               2)
            
            
               Andet anbringende om Kommissionens ansvar uden for kontraktforhold som følge af en retsstridig handling i strid med grundlæggende principper i fællesskabsretten, der består i tilsidesættelse af ejendomsretten og retten til fri erhvervsudøvelse som omhandlet i artikel 1 i den første tillægsprotokol til den europæiske menneskerettighedskonvention. Ved vedtagelsen af forordning (EF) nr. 1468/2006 har Kommissionen med urette antaget, at der lå et legitimt formål i almenvellets interesse til grund for denne ordning, og Kommissionen har samtidig foretaget en ufuldstændig afvejning af de relevante interesser, hvilket må betegnes som en retsstridig handling fra Kommissionens side. Den skade, som sagsøgerne derved er blevet forvoldt og stadig forvoldes, skal derfor erstattes.
            
         
               3)
            
            
               Tredje anbringende om Kommissionens ansvar uden for kontraktforhold som følge af en retmæssig handling, der tilsidesætter grundsætningen »égalité devant les charges publiques« (ligheden over for offentlige byrder). Den skade, som sagsøgerne er blevet forvoldt og stadig forvoldes som følge af den efter forordning (EF) nr. 1468/2006 tilpassede negative fedtkorrektion, er reel og aktuel og berører sagsøgerne, som særlige kategorier af virksomheder, på uforholdsmæssig vis i forhold til andre virksomheder i samme sektor. Skaden overskrider desuden grænsen for den økonomiske risiko, som er knyttet til den pågældende sektors aktiviteter, uden at den ændringsforordning, som ligger til grund for skaden, er begrundet i en almindelig økonomisk interesse. Følgelig må Den Europæiske Union, eller i det mindste Kommissionen, erstatte denne skade, eller i det mindste kompensere for den på rimelig måde.
            
         
               4)
            
            
               Fjerde anbringende om Kommissionens ansvar uden for kontraktforhold som følge af en retmæssig handling, der tilsidesætter ejendomsretten og retten til fri erhvervsudøvelse som omhandlet i artikel 1 i den første tillægsprotokol til den europæiske menneskerettighedskonvention. På grundlag af mangelen på et legitimt formål i almenvellets interesse med ændringen af fedtkorrektionen, af tilsidesættelsen af kravet om »fair balance« (rimelig balance) ved vedtagelsen af forordning (EF) nr. 1468/2006, og af det forhold, at Kommissionen i denne forbindelse har undladt at sørge for en rimelig kompensation med henblik på at forhindre eller godtgøre de berørte producenters af forordningen påvirkede ejendomsret og den dermed forvoldte skade, hæfter Kommissionen i henhold til artikel 340 TEUF for den skade, som er forvoldt og stadig forvoldes sagsøgerne, og som skal gøres til genstand for kompensation.
            
         
      (1)  Kommissionens forordning (EF) nr. 1468/2006 af 4.10.2006 om ændring af forordning (EF) nr. 595/2004 om gennemførelsesbestemmelserne til Rådets forordning (EF) nr. 1788/2003 om en afgift på mælk og mejeriprodukter (EUT L 274, s. 6).